Enterprise-polonie kry nuwe eienaar | Netwerk24
Deur Francois Williams 29 Oktober 2020 12:22
Die voedselgroep Tiger Brands het die transaksie beklink om sy vleisverwerkingsondernemings – hoofsaaklik sy Enterprise-handelsnaam – aan Country Bird te verkoop.
'n Voorbeeld van die Enterprise-produkte wat in 2018 landwyd onttrek is as voorsorgmaatreël teen die verdere verspreiding van listeriose. Foto: Tiger Brands
Daar is aan al die voorwaardes vir die transaksie voldoen en dit tree op 1 November in werking, het Tiger Brands in 'n Sens-verklaring gesê.
Die ondernemings in Germiston, Polokwane en Pretoria word vir R153 miljoen aan die Silver Blade Abattoir verkoop, wat 'n volfiliaal van die pluimveemaatskappy Country Bird is.
Tiger Brands is in 2018 sleg getref deur die uitbreking van listeriose in een van sy aanlegte wat Enterprise-vleisprodukte produseer.
Hy moes vier aanlegte sluit en die Enterprise-produkte van die winkelrakke verwyder.
Die groep het al 'n jaar gelede aangedui hy soek 'n koper vir sy vleisafdeling wat die Enterprise-, Renown-, Bokkie- en Mieliekip-handelsnaam besit.
Tiger Brands, wat bekend is om huishoudelike handelsname soos All Gold, Black Cat, Koo, Oros, Beacon-sjokolade en Jungle-hawermoutpap, is swaar deur koronavirusinperking getref.
Hy het ook planne om sy vrugte-inmaakfabriek in Ashton in die Wes-Kaap te verkoop.
Hy het in September sy Olifantsfontein-vleisverwerkingsaanleg vir R100 miljoen aan Molare verkoop.
Meer oor: Enterprise | Tiger Brands | Polonie | Kos | Listeriose-Epidemie | Kosvervaardigers | Koue Vleis | Listeriose